Indíana Nanna Jóhannsdóttir einkaþjálfari hefur sent frá sér bókina Fjarþjálfun þar sem hún gefur holl ráð og farið er yfir ýmsar góðar grunnæfingar í máli og myndum . „ Þetta kom þannig til að Björn Bragi Arnarsson hjá bókaútgáfunni Fullt tungl bar þessa hugmynd undir mig ; að skrifa bók um fjarþjálfun . Ég þurfti að hugsa mig aðeins um en komst fljótt að þeirri niðurstöðu að þetta væri spennandi verkefni og sló því til , “ segir Indíana Nanna Jóhannsdóttir sem sendi á dögunum frá sér bókina Fjarþjálfun . Indíana starfar sem einkaþjálfari , auk þess sem hún hefur verið að deila fróðleik hér og þar undanfarin misseri , svo sem á samfélagsmiðlum . „ Það hefur þó ekki verið á heildstæðu plani og þess vegna var hugmyndin svo heillandi ; að taka allt sem ég hef verið að miðla saman á einum stað . Ekki spillti heldur fyrir að engin bók af þessu tagi er til á íslensku . “ Mikið er til af erlendum bókum um fjarþjálfun og Indíana kveðst hafa kynnt sér sumt af því , auk þess sem hún var með sínar eigin hugmyndir . „ Þetta var mjög krefjandi og tímafrekt verkefni með fullri vinnu , auk þess sem ég á fimmtán mánaða gamlan son , en líka ofboðslega skemmtilegt . Það sem kom mér mest á óvart var hvað ég hef sjálf lært mikið af því að taka saman lærdóm fyrir aðra , “ segir hún hlæjandi . Og höfundurinn er mjög ánægður með útkomuna en valinn maður var í hverju rúmi við gerð bókarinnar . Sigrún Ebba Urbancic ritstýrði , Ernir Eyjólfsson og Baldur Kristjánsson tóku ljósmyndir og umbrot og hönnun var í höndum Rakelar Tomas og Oddnýjar Svövu . Indíana og Friðrik Dór héldu sameiginlegt útgáfuhóf í vikunni en Fullt tungl gefur nú fyrir jólin einnig út matreiðslubókina Léttir réttir Frikka . „ Hófið heppnaðist mjög vel og það var yndislegt að fagna með sínu fólki . Við erum á fullu í kynningarvinnu þessa dagana , bókin hefur farið vel af stað og ég er bjartsýn á framhaldið . “ Teygjur eru ekki spennandi en þær borga sig margfalt . Mynd / Baldur Kristjánsson Handboltastelpa í grunninn Indíana er handboltastelpa í grunninn ; æfði þá ágætu íþrótt frá sex ára aldri og fram á fullorðinsár og er raunar ennþá að leika sér í handbolta í utandeildinni . Hún stefndi þó í allt aðra átt um tíma ; lauk BA-prófi í lögfræði , var komin með vinnu í faginu og ætlaði að verða lögfræðingur . „ Af einhverjum ástæðum var það samt ekki að smella ; ég fann ekki gleði í því sem ég var að gera . Þess vegna fór ég í einkaþjálfaraskólann hjá World Class og byrjaði í framhaldi af því með mína eigin hópeinkaþjálfun og leigi aðstöðu hjá World Class í Ögurhvarfi . Í þjálfun fann ég gleði og ástríðu . “ Nánar er rætt við Indíönu Nönnu í Sunnudagsblaði Morgunblaðsins .